ശിവഗിരിയില് മഹാസമാധി ദിനാചരണം 21ന് ശിവഗിരി: ശ്രീനാരായണഗുരുദേവന്റെ 94ാമത് മഹാസമാധിദിനം സെപ്തംബര് 21ന് ശിവഗിരിമഠത്തില് സന്യാസി ശ്രേഷ്ഠരുടെ കാര്മ്മികത്വത്തില് സമുചിതമായി ആചരിക്കും. കൊവിഡ് നിയന്ത്റണങ്ങള് പാലിച്ചായിരിക്കും ഭക്തര്ക്ക് മഹാസമാധിയിലേക്കുളള പ്രവേശനം. ഉപവാസം, പ്രാര്ത്ഥന, പൂജാകര്മ്മങ്ങള് എന്നിവയുണ്ടായിരിക്കും. ജയന്തിദിനത്തില് ആരംഭിച്ച ജപയജ്ഞം മഹാസമാധിദിനത്തില് സമാപിക്കും. ഉച്ചയ്ക്കുശേഷം പര്ണശാലയില് നിന്ന് ബ്രഹ്മകലശം മഹാസമാധിയിലേക്ക് എഴുന്നള്ളിക്കും. തുടര്ന്ന് നടക്കുന്ന പ്രത്യേക പൂജകളും പ്രാര്ത്ഥനയും മഹാസമാധി സമയമായ 3.30 വരെ നീളും. ഗുരുദേവ ഭക്തര്ക്ക് അന്നേദിവസം അവരവരുടെ വസതികളില് ശുചിത്വം പാലിച്ച് ധ്യാനത്തില് മുഴുകിയും ഉപവാസം അനുഷ്ടിച്ചും ഗുരുദേവകൃതികള് പാരായണം ചെയ്തും മഹാസമാധിദിനാചരണ ചടങ്ങുകളില് പങ്കെടുക്കാം. മഹാസമാധിപൂജകള് വഴിപാടായി നടത്താന് ആഗ്രഹിക്കുന്നവര് മുന്കൂട്ടി ശിവഗിരിമഠവുമായി ബന്ധപ്പെടണം. ഫോണ്: 04702602807, പി.ആര്.ഒ: 8089477686.